Elton Jantjies op lughawe in hegtenis geneemElton Jantjies. Foto: GB Jordaan. Die Springbok-losskakel Elton Jantjies (31) is Sondagoggend op die OR Tambo Internasionale Lughawe in hegtenis geneem. Volgens kol. Athlenda Mathe, polisiewoordvoerder, hou sy inhegtenisneming verband met “kwaadwillige saakbeskadiging”. “Die polisie kan bevestig dat ŉ 31-jarige man op die OR Tambo Internasionale Lughawe in hegtenis geneem is vir die opsetlike beskadiging van eiendom. Die man is by sy aankoms op die lughawe in hegtenis geneem. “Die verdagte was op ŉ internasionale vlug van Dubai na Suid-Afrika toe hy na bewering eiendom wat aan die lugdiens behoort beskadig het.” ŉ Woordvoerder van SA Rugby het aan Maroela Media bevestig dat hulle van die inhegtenisneming kennis dra, maar het nie verder oor die voorval uitgewei nie. “Ons is van Elton se inhegtenisneming in kennis gestel, maar is tans nog besig om inligting in te samel. Ons kan nie enigiets verder in dié stadium sê nie.” Dit is nie duidelik of Jantjies al formeel aangekla is en steeds in aanhouding is nie. Jantjies was in 2019 deel van die Springbokke se Wêreldbekerspan. Hy speel tans vir die NTT Red Hurricanes in Japan.